**Keressük a férfit, aki a kislány védelmére kelt**

**A szentendrei rendőrök személyi szabadság megsértése miatt nyomoznak.**

Személyi szabadság megsértése bűntett elkövetésének gyanúja miatt indult eljárás 13090/467/2017. bü. ügyszámon a Szentendrei Rendőrkapitányság Bűnügyi Osztályán.

Egy fiatalkorú lány szállt fel 2017. március 26-án 13 óra 45 perckor Csobánkán, a Diófa utcai megállóban egy menetrend szerint közlekedő autóbuszra. Amikor jegyet akart venni és csak nagy címletű bankjeggyel tudott fizetni, a busz vezetője abból nem adott neki vissza. A lány kérte a sofőrt, hogy álljon meg, hogy leszállhasson a buszról, azonban a férfi tovább hajtott és nem állt meg a következő megállónál sem.

A szentendrei rendőrök várják azoknak a személyeknek a jelentkezését, akik a fenti időpontban a buszjáraton utaztak. Keresik továbbá azt a fiatalt is, aki a sértett védelmére kelt a sofőrrel szemben. A férfi a barátnőjével Pomázon szállt fel a buszra és azzal a végállomásig közlekedtek.

Kérjük, hogy aki a bűncselekmény elkövetésével összefüggésben érdemleges információval rendelkezik, valamint a fenti időpontban az autóbuszon utazott,  jelentkezzen személyesen – munkaidőben – a Szentendrei Rendőrkapitányságon vagy hívja a Pest Megyei Rendőr-főkapitányság Tevékenység-irányítási Központját a 06-1-236-28-83-as telefonszámon, illetve névtelensége megőrzése mellett tegyen bejelentést az ingyenesen hívható 06-80-555-111-es "Telefontanú" zöld számán, a 107, vagy a 112 központi telefonszámok valamelyikén.